钦定古今图书集成/明伦汇编/官常典/第323卷 > 熊明遇
## 钦定古今图书集成/明伦汇编/官常典/第323卷 > 熊明遇

按《明外史》本传：“明遇，字良孺，进贤人，万历二十九年进士。授长兴知县。四十三年擢兵科给事中，旋掌科
事，多所论劾。”已，上疏极陈时弊，言“今春以来，天鼓两
震于晋地，流星昼陨于清丰，地震二十八，天火九，石
首雨菽，河内女妖，辽东兵端吐火，即春秋二百四十
年间未有稠于今日者。且山东大侵，人相食，黄河水
稽天兼向者太白经天，辅星湛没，荧惑袭月，金水愆
行。或日光无芒，或日月同晕，或为恒风，为枯旱，天谴
愈深，而陛下所为，皆诬天拂经之事。此诚禽息碎首，
贾生痛哭之时也。”敢以《八忧》《五渐》《三无》之说进。今内
库太实，外库太虚，可忧一；饷臣乏饷，边臣开边，可忧
二；套部图王，插部觊赏，可忧三；黄河“泛滥，运河胶淤，
可忧四；齐苦荒天，楚苦索地，可忧五；鼎铉不备，栋梁
常挠，可忧六；群哗盈衢，讹言载道，可忧七；吴民喜乱，
冠履倒置，可忧八。《八忧未已，五渐继之》。”《太阿之柄，渐
入中涓》，魁垒之旧，渐如陨箨。《制科之法，渐成奸薮》；武
库之器，渐见销亡；商旅之途，渐至梗塞。《五渐未已三》。
《无继之匹夫可荧惑》“天子，小校可滥邀丝纶，是朝廷
无纪纲。滇、黔之守令皆途穷，扬、粤之监司多规避，是
远方无吏治。谗构之口甚于戈戟，倾危之祸惨于苏、
张，是士大夫无人心，天下事可不寒心哉！”又杂引《天
文书》以证时事，凡数千言，皆极危切。帝亦不省。亓诗
教辈以明遇与东林通，出为福建佥事，迁宁夏参议。
天启元年，以尚宝少卿进太仆少卿。寻擢南京右佥
都御史，提督操江。永乐中，齐王槫以罪废，其子孙居
南京，号“齐庶人。”有睿鉴者，自负当奇贵，结纳奸人，怀
异志。明遇捕获之，寘其党十馀人于法。东西方用兵，
建营伏虎山以备警。魏忠贤党谋尽逐。东林以明遇
尝救御史游士任。五年三月，给事中薛国观遂劾其
党庇徇私，忠贤即矫旨革职。未几，坐汪文言狱追赃
千二百金，谪戍贵州平溪卫。庄烈帝即位，释还。崇祯
元年起兵部右侍郎，进左迁南京刑部尚书。三年召
拜兵部尚书。疏陈四司宿弊，在职方者五，武库者二，
武选车驾者二。帝悉采纳。杨鹤被逮，明遇言：“秦中流
寇，明旨许抚剿并行。盖渠魁乞降亦宜抚，胁从负固
亦宜剿。今鹤以抚贼无功就逮，倘诸臣因鹤故，欲尽
戮无辜被胁之人，绝诸贼生路。宜急敕新督臣洪承
畴，谕贼党杀贼自效，即神一魁、刘金辈果立奇功，亦
一体叙录。而诸将善抚驭如吴弘器等仍与陞擢，庶
贼党日孤。”帝亦纳之。帝遣内臣出镇关、宁。马云程议
设标兵，巡抚丘禾嘉请列之经制，明遇持不可。请令
抚臣简卒二百以卫之。五年正月，山东叛将李九成
等陷登州，明遇信巡抚余大成言，力主抚议。久不就
抚，乃调关外军讨定之。寻致仕。八年京察，拾遗复及
明遇，帝不问。久之，用荐起南京兵部尚书，引疾归。国
变后卒。